ddrg/super_eurlex huggingface dataset:
Úradný vestník L 064 , 07/03/2003 S. 0036 - 0036



Rozhodnutie Komisie zo 6. marca 2003, ktorým sa mení a dopĺňa rozhodnutie 2003/153/ES týkajúce sa ochranných opatrení vo vzťahu k moru hydiny v Holandsku (oznámené pod číslom dokumentu C(2003) 767) (Text s významom pre EHP) (2003/156/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol aplikovaných v obchode vo vnútri spoločenstva s určitými živými zvieratami a výrobkami s ohľadom na vytvorenie vnútorného trhu [1], naposledy zmenenú a doplnenú smernicou Rady 2002/33/ES [2], najmä na jej článok 10, keďže: (1) Holandsko oznámilo niekoľko ohnísk moru hydiny. (2) Vzhľadom na vysokú úmrtnosť a rýchle rozšírenie infekcie, holandské orgány prijali okamžité opatrenia podľa nariadenia Rady 92/40/EHS [3], ktorým sa zavádzajú opatrenia spoločenstva na kontrolu moru hydiny; okrem toho všetok pohyb živej hydiny a násadových vajec v rámci Holandska a ich odosielanie do ostatných členských krajín a tretích krajín bolo zakázané. (3) V záujme jasnosti a transparentnosti prijala Komisia v spolupráci s holandskými orgánmi dočasné rozhodnutie 2003/153/ES [4], ktorým sa posilňujú opatrenia prijaté Holandskom a ktorým sa udeľuje zvláštna výnimka pre pohyby hydiny určenej na zabitie a jednodňových kurčiat v rámci Holandska. (4) Ochranné opatrenia ustanovené v rozhodnutí 2003/153/ES by sa mali vzhľadom na priebeh choroby predĺžiť. (5) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat. PRIJALA TOTO ROZHODNUTIE: Článok 1 1. V článku 2 rozhodnutia 2003/153/ES sa čas a dátum "24.00 dňa 6. marca 2003" nahrádza týmto časom a dátumom: "12.00 dňa 13. marca 2003". 2. Znenie článku 3 sa nahrádza týmto znením: "Členské štáty menia a dopĺňajú opatrenia, ktoré uplatňujú na obchod tak, aby dosiahli súlad s týmto rozhodnutím a prijaté opatrenia bezprostredne vhodným spôsobom uverejňujú. Bezodkladne o tom informujú Komisiu." Článok 2 Toto rozhodnutie je adresované členským štátom. V Bruseli 6. marca 2003 Za Komisiu David Byrne člen Komisie [1] Ú. v. ES L 224, 18.8.1990, s. 29. [2] Ú. v. ES L 315, 19.11.2002, s. 14. [3] Ú. v. ES L 167, 22.6.1992, s. 1. [4] Ú. v. ES L 59, 4.3.2003, s. 32. --------------------------------------------------
Úradný vestník L 082 , 29/03/2003 S. 0045 - 0045



Rozhodnutie Rady 2003/222/SZBP z 21. marca 2003 o uzavretí Dohody medzi Európskou úniou a bývalou Juhoslovanskou republikou Macedónsko o postavení ozbrojených síl pod vedením Európskej únie (EUF) v bývalej Juhoslovanskej republike Macedónsko RADA EURÓPSKEJ ÚNIE, so zreteľom na Zmluvu o Európskej únii, a najmä na jej článok 24, so zreteľom na odporúčanie predsedníctva, keďže: (1) Rada prijala 27. februára 2003 jednotnú akciu 2003/92/SZBP o vojenskej operácii Európskej únie v bývalej Juhoslovanskej republike Macedónsko [1]. (2) Článok 12 tejto jednotnej akcie ustanovuje, že postavenie ozbrojených síl pod vedením EÚ v bývalej Juhoslovanskej republike Macedónsko by malo byť predmetom dohody s vládou bývalej Juhoslovanskej republiky Macedónsko, ktorá by sa mala uzatvoriť na základe článku 24 Zmluvy o Európskej únii. (3) Podľa rozhodnutia Rady z 27. februára 2003, ktorým sa predsedníctvo oprávňuje začať rokovania, predsedníctvo vyjednalo dohodu s bývalou Juhoslovanskou republikou Macedónsko o postavení síl pod vedením EÚ v bývalej Juhoslovanskej republike Macedónsko. (4) Dohoda by sa mala schváliť, ROZHODLA TAKTO: Článok 1 Dohoda medzi Európskou úniou a bývalou Juhoslovanskou republikou Macedónsko o postavení ozbrojených síl pod vedením EÚ v bývalej Juhoslovanskej republike Macedónsko sa týmto schvaľuje v mene spoločenstva. Znenie dohody je pripojené k tomuto rozhodnutiu. Článok 2 Predseda Rady sa týmto oprávňuje vymenovať osobu splnomocnenú na podpísanie dohody, aby sa stala záväznou pre Európsku úniu. Článok 3 Toto rozhodnutie sa uverejní v Úradnom vestníku Európskej únie. Článok 4 Toto rozhodnutie nadobúda účinnosť dňom jeho prijatia. V Bruseli 21. marca 2003 Za Radu predseda G. Papandreou [1] Ú. v. ES L 34, 11.2.2003, s. 26. --------------------------------------------------
Úradný vestník L 080 , 27/03/2003 S. 0035 - 0035



Rozhodnutie Rady 2003/211/SZBP z 24. februára 2003 o uzatvorení Dohody medzi Európskou úniou a Severoatlantickou alianciou o ochrane informácií RADA EURÓPSKEJ ÚNIE, so zreteľom na Zmluvu o Európskej únii, a najmä na jej článok 24, so zreteľom na odporúčanie predsedníctva, keďže: (1) 26. júla 2000 bolo medzi Generálnym sekretariátom Rady a Severoatlantickou alianciou uzatvorené Dočasné dojednanie o bezpečnosti vo forme výmeny listov medzi generálnymi tajomníkmi oboch organizácií. (2) Európska Rada na svojom zasadnutí v Barcelone zdôraznila, že je dôležité dosiahnuť trvalé dojednania medzi Európskou úniou a NATO v najbližšom možnom termíne. S týmto cieľom oslovila tiež predsedníctvo spolu s vysokým splnomocnencom, aby obnovili príslušné kontakty na najvyššej úrovni s cieľom zabezpečenia pozitívnych výsledkov. Medzi spomínanými dojednaniami bola aj Dohoda o ochrane informácií. (3) Po nadobudnutí účinnosti svojich bezpečnostných nariadení 1. decembra 2001 sú Rada a Komisia v postavení, že spĺňajú v plnej miere záväzky, ktoré vyplývajú z vykonávania takejto dohody. (4) Podľa rozhodnutia Rady z 15. apríla 2002, ktorým sa predsedníctvo oprávňuje začať rokovania s NATO, predsedníctvo s pomocou generálneho tajomníka/vysokého splnomocnenca vyjednalo Dohodu o ochrane informácií. (5) Táto dohoda by sa mala schváliť, ROZHODLA TAKTO: Článok 1 Dohoda medzi Európskou úniou a Severoatlantickou alianciou o ochrane informácií sa týmto schvaľuje v mene Európskej únie. Znenie dohody je pripojené k tomuto rozhodnutiu. Článok 2 Predseda Rady sa týmto splnomocňuje na podpísanie dohody, aby sa stala záväznou pre Európsku úniu. Článok 3 Toto rozhodnutie nadobúda účinnosť dňom jeho prijatia. Článok 4 Toto rozhodnutie sa uverejní v Úradnom vestníku Európskej únie. V Bruseli 24. februára 2003 Za Radu predseda G. Papandreou --------------------------------------------------
Úradný vestník L 063 , 06/03/2003 S. 0027 - 0028



Rozhodnutie Rady z 19. decembra 2002 o schválení, v mene Európskeho spoločenstva, Rotterdamského dohovoru o udeľovaní predbežného súhlasu po predchádzajúcom oznámení pre určité nebezpečné chemikálie a prípravky na ochranu rastlín v medzinárodnom obchode (2003/106/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 175 odsek 1, spolu s prvou vetou prvého odseku článku 300 odsek 2 a prvým pododsekom článku 300 odsek 3, so zreteľom na návrh Komisie [1], so zreteľom na stanovisko Európskeho parlamentu [2], keďže: (1) Komisia sa v mene spoločenstva zúčastňovala na rokovaniach o Rotterdamskom dohovore o udeľovaní predbežného súhlasu po predchádzajúcom ohlásení pre určité nebezpečné chemikálie a prípravky na ochranu rastlín v medzinárodnom obchode v súlade s rokovacím mandátom, ktorý jej udelila Rada. (2) Po ukončení rokovaní bol dohovor v mene spoločenstva podpísaný v Rotterdame 11. septembra 1998. (3) Dohovor je významným krokom v zlepšovaní medzinárodnej regulácie obchodu s určitými nebezpečnými chemikáliami a prípravkami na ochranu rastlín s cieľom chrániť zdravie ľudí a životné prostredie pred možným poškodením a na podporu takého používania týchto látok, ktoré je šetrnejšie k životnému prostrediu. (4) Dohovor je otvorený na ratifikáciu, prijatie alebo schválenie štátmi a organizáciami regionálnych hospodárskych zoskupení. (5) Podľa podmienok dohovoru musí organizácia regionálneho hospodárskeho zoskupenia v svojej ratifikačnej listine, listine o prijatí, schválení alebo pristúpení deklarovať rozsah svojich právomocí v súvislosti so záležitosťami, ktoré dohovor upravuje. (6) 28. januára 2003 bolo prijaté nariadenie (ES) č. 304/2003 Európskeho parlamentu a Rady o vývoze a dovoze nebezpečných chemikálií [3]. (7) Preto spoločenstvo môže dohovor schváliť, ROZHODLA TAKTO: Článok 1 Týmto sa v mene Európskeho spoločenstva schvaľuje Rotterdamský dohovor o udeľovaní predbežného súhlasu po predchádzajúcom ohlásení pre určité nebezpečné chemikálie a prípravky na ochranu rastlín v medzinárodnom obchode, ktorý bol podpísaný 11. septembra 1998. Text dohovoru je uvedený v prílohe A tohto rozhodnutia. Článok 2 1. Predseda Rady je týmto poverený určiť osobu alebo osoby splnomocnené uložiť listinu o schválení dohovoru v mene spoločenstva u generálneho tajomníka Organizácie Spojených národov v súlade s článkom 25 odsek 1 dohovoru. 2. Osoba alebo osoby splnomocnené uložiť listinu o schválení zároveň uložia vyhlásenie o právomociach uvedené v prílohe B tohoto rozhodnutia, ako to požaduje článok 25 odsek 3 dohovoru. V Bruseli 19. decembra 2002 Za Radu predseda L. Espersen [1] Ú. v. ES C 126 E, 28.5.2002, s. 274. [2] Stanovisko z 24. októbra 2002 (zatiaľ neuverejnené v úradnom vestníku). [3] Ú. v. EÚ L 63, 6.3.2003, s. 1. --------------------------------------------------
Úradný vestník L 081 , 28/03/2003 S. 0046 - 0047



Rozhodnutie Komisie z 25. marca 2003 o uplatňovaní článku 3 ods. 3 písm. e) smernice Európskeho parlamentu a Rady 1999/5/ES na rádiové zariadenia určené na používanie na lodiach, ktoré nepodliehajú dohovoru SOLAS a ktoré sú určené podieľať sa na automatickom identifikačnom systéme (AIS) (oznámené pod číslom C(2003) 808) (Text s významom pre EHP) (2003/213/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Európskeho parlamentu a Rady 1999/5/ES z 9. marca 1999 o rádiovom zariadení a koncových telekomunikačných zariadeniach a o vzájomnom uznávaní ich zhody [1], najmä na jej článok 3 ods. 3 písm. e), keďže: (1) Viaceré členské štáty vykonali alebo zamýšľajú vykonať spoločné bezpečnostné princípy a pravidlá pre zariadenia Automatického identifikačného systému (AIS) na lodiach, ktoré nepodliehajú dohovoru SOLAS, ktoré nie sú predmetom požiadaviek kapitoly V Medzinárodného dohovoru o bezpečnosti ľudského života na mori z roku 1974 (SOLAS). (2) Harmonizácia rádiových služieb prispieva k bezpečnej plavbe lodí mimo SOLAS, najmä v prípade núdze a zlého počasia a členské štáty požadujú, aby sa také lode podieľali na AIS. (3) AIS je popísaný v nariadení 19 Medzinárodnej námornej organizácie (IMO) ku kapitole V SOLAS – Požiadavky na navigačné systémy a zariadenia prepravované na palube lode, – v ktorom sa stanovuje, aké navigačné vybavenie má byť na lodiach v závislosti od typu lode. (4) V rádiokomunikačných predpisoch Medzinárodnej telekomunikačnej únie (ITU) boli určené niektoré frekvencie 161,975 (AIS1) a 162,025 (AIS2) MHz pre AIS. Iné frekvencie pridelené námorným komunikačným službám môžu byť k dispozícii pre AIS. Všetky rádiové zariadenia prevádzkované na týchto frekvenciách by mali byť kompatibilné so stanoveným použitím na týchto frekvenciách a mala by sa poskytnúť primeraná záruka na ich bezchybné fungovanie. (5) Opatrenia stanovené v tomto rozhodnutí sú v súlade so stanoviskom Výboru pre posudzovanie zhody telekomunikačného vybavenia a trhový dozor, PRIJALA TOTO ROZHODNUTIE Článok 1 Rádiové zariadenie prevádzkované v mobilnej námornej službe podľa článku 1.28 rádiokomunikačných predpisov Medzinárodnej telekomunikačnej únie (ITU) alebo mobilnej námornej satelitnej službe podľa článku 1.29 rádiokomunikačných predpisov ITU spĺňa základné požiadavky stanovené v článku 3 ods. 3 písm. e) smernice 1999/5/ES. Na tento účel sa takéto zariadenia projektujú tak, aby bolo zabezpečené, že fungujú správne vo svojom námornom prostredí, ak sú používané na lodiach, ktoré nepodliehajú dohovoru SOLAS a že spĺňajú príslušné prevádzkové požiadavky Automatického identifikačného systému (AIS). Článok 2 Požiadavky článku 1 tohto rozhodnutia sa budú uplatňovať od 28. marca 2003. Článok 3 Toto rozhodnutie je adresované členským štátom. V Bruseli 25. marca 2003 Za Komisiu Erkki Liikanen člen Komisie [1] Ú. v. ES L 91, 7.4.1999, s. 10. --------------------------------------------------
Úradný vestník L 095 , 11/04/2003 S. 0036 - 0037



Rozhodnutie Rady z 19. decembra 2002, ktoré sa týka uzatvorenia Dohody vo forme výmeny listov medzi Európskym spoločenstvom a Kanadou podľa článku XXVIII GATT 1994 na úpravu povolení s ohľadom na obilniny stanovené v ES zozname CXL, ktorý je priložený ku GATT 1994 (2003/253/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 133, v spojení s prvou vetou prvého pododseku článku 300 ods. 2, so zreteľom na návrh Komisie, keďže: (1) 26. júla 2002 Rada oprávnila Komisiu zahájiť vyjednávania podľa článku XXVIII GATT 1994, so zreteľom na úpravu určitých povolení pre obilniny. Európske spoločenstvo preto oznámilo 26. júla 2002 WTO svoj zámer upraviť určité povolenia v ES zozname CXL. (2) Vyjednávania boli vedené Komisiou, za konzultácií s výborom zriadeným článkom 133 zmluvy a v rámci vyjednávacích smerníc, vydaných Radou. (3) Komisia vyjednala s Kanadou, členom WTO, ktorý má značný záujem o dodávky, Dohodu vo forme výmeny listov. (4) Dohoda vo forme výmeny listov medzi Európskym spoločenstvom a Kanadou by sa preto mala schváliť. (5) S cieľom zabezpečiť, aby sa dohoda v plnej miere uplatňovala od 1. januára 2003 a do prijatia zmien a doplnkov nariadenia Rady (EHS) č. 1766/92 z 30. júna 1992, ktoré sa týka spoločnej organizácie trhu s obilninami [1], by Komisia mala byť oprávnená prijímať dočasné výnimky z tohto nariadenia. (6) Opatrenia potrebné na vykonávanie tohto rozhodnutia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy na uplatňovanie vykonávacích právomocí delegovaných na Komisiu [2], ROZHODLA TAKTO: Článok 1 Dohoda vo forme výmeny listov medzi Európskym spoločenstvom a Kanadou podľa článku XXVIII GATT 1994 na úpravu povolení s ohľadom na obilniny, stanovené v ES zozname CXL, ktorý je priložený ku GATT 1994 sa týmto schvaľuje v mene spoločenstva. Znenie dohody je pripojené k tomuto rozhodnutiu. Článok 2 V rozsahu, ktorý je potrebný na umožnenie uplatňovania tejto dohody v plnej miere od 1. januára 2003, Komisia smie urobiť výnimku z nariadenia (EHS) č. 1766/92, v súlade s postupom uvedeným v článku 3 ods. 2 tohto rozhodnutia, dovtedy, pokiaľ toto nariadenie nie je zmenené a doplnené, ale najneskôr do 30. júna 2003. Článok 3 1. Komisia je podporovaná Riadiacim výborom pre obilniny, vytvoreným podľa článku 23 nariadenia 1766/92. 2. Ak sa uvádza odkaz na tento odsek, uplatňujú sa články 4 a 7 rozhodnutia 1999/468/ES. Obdobie uvedené v článku 4 ods. 3 rozhodnutia 1999/468/ES sa stanovuje na jeden mesiac. 3. Výbor schvaľuje svoj rokovací poriadok. Článok 4 Predseda Rady je týmto oprávnený vymenovať osobu poverenú podpísaním dohody, aby zaväzovala Európsku úniu. V Bruseli 19. decembra 2002 Za Radu predseda M. Fischer Boel [1] Ú. v. ES L 181, 1.7.1992, s. 21. Nariadenie naposledy zmenené a doplnené nariadením (ES) č. 1666/2000 (Ú. v. ES L 193, 29.7.2000, s. 1). [2] Ú. v. ES L 184, 17.7.2000, s. 1. --------------------------------------------------
Úradný vestník L 095 , 11/04/2003 S. 0040 - 0044



Rozhodnutie Rady z 19. decembra 2002 o uzatvorení Dohody vo forme výmeny listov medzi Európskym spoločenstvom a Spojenými štátmi americkými o úprave koncesií pre obilniny stanovené v zozname ES CXL ku GATT 1994 (2003/254/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na článok 133 v spojení s prvou vetou prvého pododseku jej článku 300 ods. 2, so zreteľom na návrh Komisie, keďže: (1) 26. júla 2002 oprávnila Rada Komisiu, aby začala rokovania podľa článku XXVIII GATT 1994 s cieľom úpravy určitých koncesií pre obilniny. Európske spoločenstvo podľa toho 26. júla 2002 oznámilo WTO svoj zámer upraviť určité koncesie v zozname ES CXL. (2) Rokovania viedla Komisia pri porade s výborom ustanoveným článkom 133 Zmluvy a v rámci negociačných smerníc vydaných Radou. (3) Komisia so Spojenými štátmi americkými, ktoré majú ako člen WTO podstatný záujem o dodávky, dojednala dohodu vo forme výmeny listov. (4) Dohoda vo forme výmeny listov medzi Európskym spoločenstvom a Spojenými štátmi americkými by sa preto mala schváliť. (5) S cieľom zabezpečiť, aby sa dohoda mohla plne uplatňovať do 1. januára 2003 a až do zmeny a doplnenia nariadenia Rady (EHS) č. 1766/92 z 30. júna 1992 o spoločnej organizácii trhu s obilím [1], Komisia by mala byť oprávnená prijať dočasné výnimky z tohto nariadenia. (6) Opatrenia potrebné na vykonávanie tohto rozhodnutia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy uplatňovania vykonávacích právomocí prenesených na Komisiu [2], ROZHODLA TAKTO: Článok 1 Dohoda vo forme výmeny listov medzi Európskym spoločenstvom a Spojenými štátmi americkými o úprave koncesií pre obilniny stanovené v zozname ES CXL priloženom ku GATT 1994 sa týmto schvaľuje v mene spoločenstva. Text dohody vo forme výmeny listov je pripojený k tomuto rozhodnutiu. Článok 2 Do rozsahu potrebného na povolenie plného uplatňovania tejto dohody do 1. januára 2003 môže Komisia ustanoviť výnimku z nariadenia (EHS) č. 1766/92 v súlade s postupom uvedeným v článku 3 ods. 2 tohto nariadenia, pokiaľ sa toto nariadenie nezmení a nedoplní, avšak najneskôr do 30. júna 2003. Článok 3 1. Komisii pomáha Riadiaci výbor pre obilie zriadený článkom 23 nariadenia (EHS) č. 1766/92. 2. Kde je uvedený odkaz na tento odsek, uplatňujú sa články 4 a 7 rozhodnutia 1999/468/ES. Obdobie ustanovené v článku 4 ods. 3 rozhodnutia 1999/468/ES sa stanovuje na jeden mesiac. 3. Výbor prijme svoj rokovací poriadok. Článok 4 Predseda Rady sa týmto oprávňuje určiť osobu splnomocnenú na podpísanie dohody tak, aby zaväzovala spoločenstvo. V Bruseli 19. decembra 2002 Za Radu predseda M. Fischer Boel [1] Ú. v. ES L 181, 1.7.1992, s. 21. Nariadenie naposledy zmenené a doplnené nariadením (ES) č. 1666/2000 (Ú. v. ES L 193, 29.7.2000, s. 1) [2] Ú. v. ES L 184, 17.7.1999, s. 23. --------------------------------------------------
Úradný vestník L 093 , 10/04/2003 S. 0027 - 0027



Rozhodnutie Komisie z 9. apríla 2003, ktorým sa mení a dopĺňa rozhodnutie 2000/690/ES o založení Skupiny pre podnikovú stratégiu (Text s významom pre EHP) (2003/247/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, keďže: (1) Rozhodnutím Komisie 2000/690/ES z 8. novembra 2000 o založení Skupiny pre podnikovú stratégiu [1] sa založila Skupina pre podnikovú stratégiu, ktorej odborná komora pozostáva zo 40 členov. So zreteľom na rozšírenie by sa mal zvýšiť počet členov odbornej komory, zastupujúcich širokú škálu odborných znalostí v oblasti dôležitosti podnikov. (2) Rozhodnutie 2000/690/ES sa preto mení a dopĺňa, ROZHODLA TAKTO: Jediný článok V druhej zarážke článku 2 ods. 1 rozhodnutia 2000/690/ES sa počet "40" nahrádza počtom "45". Rozhodnutie nadobúda účinnosť dňom jeho uverejnenia v Úradnom vestníku Európskej únie. V Bruseli 9. apríla 2003 Za Komisiu Erkki Liikanen člen Komisie [1] Ú. v. ES L 285, 10.11.2000, s. 24. --------------------------------------------------
Úradný vestník L 089 , 05/04/2003 S. 0011 - 0015



Rozhodnutie Rady z 18. februára 2003 o uzatvorení Dohody vo forme výmeny listov medzi Spojeným kráľovstvom Veľkej Británie a Severného Írska v mene ostrova Man a Európskym spoločenstvom, ktorou sa na ostrov Man rozširuje právna ochrana databáz stanovená v kapitole III smernice 96/9/ES (2003/239/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, so zreteľom na smernicu Európskeho parlamentu a Rady 96/9/ES z 11. marca 1996 o právnej ochrane databáz [1], a najmä na jej článok 11 ods. 3, so zreteľom na návrh Komisie [2], keďže: (1) Právo stanovené v článku 7 smernice 96/9/ES sa uplatňuje na databázy, ktorých tvorcovia alebo držitelia práv spĺňajú podmienky na ochranu podľa článku 11 ods. 1 a 2 danej smernice. (2) Právne predpisy Ostrova Man o ochrane databáz sú v súlade s ustanoveniami smernice 96/9/ES a poskytujú rovnakú ochranu ako je ochrana stanovená v jej kapitole III. Ostrov Man zamýšľa rozšíriť uplatňovanie týchto právnych predpisov na štátnych príslušníkov členských štátov Európskej únie, fyzické osoby, ktoré majú obvyklé bydlisko na území členského štátu, a spoločnosti alebo firmy vytvorené v súlade s právom jedného z členských štátov, ktoré majú sídlo, ústrednú správu alebo hlavné miesto podnikania v rámci členského štátu. (3) Právne predpisy Ostrova Man preto spĺňajú podmienky na rozšírenie ochrany stanovenej v kapitole III smernice 96/9/ES. Obdobie každej ochrany takto rozšírenej by však nemalo presiahnuť obdobie stanovené v článku 10 smernice 96/9/ES. (4) Dohoda vo forme výmeny listov, ktorou sa na Ostrov Man rozširuje ochrana stanovená v kapitole III smernice 96/9/ES, by sa mala podľa toho schváliť, ROZHODLA TAKTO: Článok 1 Dohoda vo forme výmeny listov medzi Spojeným kráľovstvom Veľkej Británie a Severného Írska v mene Ostrova Man a Európskym spoločenstvom, ktorou sa na Ostrov Man rozširuje právna ochrana databáz stanovená v kapitole III smernice 96/9/ES sa týmto schvaľuje v mene spoločenstva. Text dohody vo forme výmeny listov je stanovený v prílohe. Článok 2 Predseda Rady sa týmto oprávňuje určiť osobu splnomocnenú na podpísanie listu Spojenému kráľovstvu Veľkej Británie a Severného Írska s cieľom vyjadriť súhlas spoločenstva byť zaviazaným. V Bruseli 18. februára 2003 Za Radu predseda N. Christodoulakis [1] Ú. v. ES L 77, 27.3.1996, s. 20. [2] Ú. v. ES C 331 E, 31.12.2002, s. 313. --------------------------------------------------
Úradný vestník L 089 , 05/04/2003 S. 0016 - 0016



Rozhodnutie Komisie z 24. marca 2003, ktorým sa mení a dopĺňa rozhodnutie 2000/45/ES čo sa týka platnosti ekologických kritérií na udelenie environmentálnej značky spoločenstva práčkam (oznámené pod číslom dokumentu C (2003) 218) (Text s významom pre EHP) (2003/240/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie (ES) 1980/2000 Európskeho parlamentu a Rady zo 17. júla 2000 o revidovanej metóde spoločenstva pri udeľovaní environmentálnej značky [1], najmä na druhý pododsek jeho článku 6 ods. 1, po porade s Radou pre udeľovanie environmentálnej značky, keďže: (1) Podľa nariadenia (ES) 1980/2000 sa environmentálna značka spoločenstva môže udeliť výrobku, ktorého vlastnosti mu umožňujú, aby významne prispel k zlepšeniu vo vzťahu ku kľúčovým environmentálnym aspektom. (2) Nariadenie (ES) 1980/2000 stanovuje, že osobitné kritériá udelenia environmentálnej značky sa ustanovia podľa skupín výrobkov. (3) Stanovuje tiež, že preskúmanie kritérií udelenia environmentálnej značky, ako aj požiadaviek na hodnotenie a overovanie týkajúce sa kritérií sa uskutoční vo vhodnom čase pred ukončením platnosti kritérií stanovených pre každú skupinu výrobkov. (4) Po preskúmaní rozhodnutia Komisie 2000/45/ES [2] je vhodné predĺžiť dobu platnosti uvedených ekologických kritérií o tri roky. (5) Rozhodnutie 2000/45/ES by sa preto malo zodpovedajúcim spôsobom zmeniť a doplniť. (6) Opatrenia uvedené v tomto rozhodnutí sú v súlade so stanoviskom výboru zriadeného podľa článku 17 nariadenia (ES) 1980/2000, PRIJALA TOTO ROZHODNUTIE: Článok 1 Článok 3 rozhodnutia 2000/45/ES sa nahrádza takto: "Článok 3 Definícia skupiny výrobkov a kritériá pre skupinu výrobkov sú platné odo dňa oznámenia tohto rozhodnutia do 30. novembra 2005. Ak však do tohto dátumu nebude ešte nové rozhodnutie ustanovujúce definíciu skupiny výrobkov a kritériá pre túto skupinu výrobkov prijaté, táto doba platnosti namiesto toho skončí buď 30. novembra 2006, alebo dňom prijatia nového rozhodnutia, podľa toho, čo nastane skôr." Článok 2 Toto rozhodnutie je adresované členským štátom. V Bruseli 24. marca 2003 Za Komisiu Margot Wallström člen Komisie [1] Ú. v. ES L 237, 21.9.2000, s. 1. [2] Ú. v. ES L 16, 21.1.2000, s. 74. --------------------------------------------------